FORTH: ปัจจัยบวกประมูล 4G เพียบ!ขยายฐานตู้เติมเงินหนุนรายได้โตแกร่ง
โบรกฯชี้ FORTH ได้ปัจจัยบวกประมูล 4G เพียบ ขยายฐานตู้เติมใน-นอกประเทศเงินหนุนรายได้โตแกร่ง
14 ม.ค. 2559

บล.เคทีบี (ประเทศไทย) ระบุในบทวิเคราะห์ (13 ม.ค.) ว่า บริษัท ฟอร์ท คอร์ปอเรชั่น จำกัด (มหาชน) หรือ FORTH เป็นผู้ให้บริการด้านเทคโนโลยีรายใหญ่ ซึ่งมีงานวางระบบการสื่อสารกับหน่วยงานรัฐวิสาหกิจอยู่มาก รวมทั้งยังมีงานระบบดิจิตอล และงานวางระบบไฟฟ้าต่างๆ และยังมีธุรกิจให้บริการรายย่อย (ตู้บุญเติม) ซึ่งเติบโตได้ดี โดยปีนี้ตั้งเป้าขยายตู้เติมเงินให้ถึง 72,000 ตู้ รวมทั้งมีพันธมิตรสนใจร่วมธุรกิจหลายราย ขณะนี้ FORTH หันมาเน้นช่วยบริษัทลูกลุยธุรกิจเติมเงิน เพื่อช่วยลดผลกระทบจากงานภาครัฐที่ยังชะลอตัว
นอกจากนี้ บริษัทยังได้ประโยชน์จากการประมูล 4G ซึ่งน่าจะช่วยกระตุ้นการเติมเงินของผู้บริโภค และมีโอกาสได้งานติดตั้งจากเครื่อข่าย 4G เพิ่ม บวกกับเตรียมงบ 900 ล้านบาท เพื่อขยายฐานตู้เติมเงินทั้งในและต่างประเทศ ซึ่งจะช่วยหนุนรายได้ของบริษัทฯให้เติบโตขึ้นอย่างแข็งแกร่ง ขณะนี้บริษัทฯอยู่ระหว่างศึกษาความเป็นไปได้และหาพาร์ตเนอร์ในอินโดนีเซีย เพื่อขยายงานโทรคมนาคมในปี 2559 และเป็นการเพิ่มช่องทางรายได้ในต่างประเทศของบริษัทฯ โดย FORTH คาดว่าจะช่วยให้กำไรปีนี้เติบโตขึ้นราว 15-20% จากปี 2558